Formasi Singa

Formasi Singa ialah satu formasi batuan berusia Perm Awal yang terdapat di Kepulauan Langkawi, Malaysia.

Asal-usul Nama 
Formasi Singa diperkenalkan oleh Jones (1981) berdasarkan nama Pulau Singa Besar di mana formasi batuan ini mula-mula ditemui.

Taburan 
Formasi Singa mendasari kawasan Pasir Hitam hingga ke arah tenggara di kaki Gunung Raya dan menganjur ke bahagian barat daya Pulau Langkawi iaitu dari Pantai Chenang ke Teluk Baru hingga Kuala Temoyong, singkapan bukit di Temoyong.

Formasi Singa juga tersingkap di keseluruhan Pulau Temor, Pulau Ular, Pulau Lalang, Pulau Intan Besar, Pulau Selang, Pulau Beras Basah, Pulau Singa Besar, Pulau Singa Kecil, Pulau Rebak Kecil dan sebahagian Pulau Rebak Besar.

Komposisi Batuan 
Formasi Singa terdiri daripada batu lumpur hitam dan selang lapis batu pasir litik dan kuarza. Lapisan batu lumpur mengandungi batuan pebel-pebel bulat yang diinterpretasi sebagai batu jatuh daripada glasier marin.

Ahmad Jantan mengelaskan Formasi SInga kepada 4 ahli batuan. MT-JGSC mengelaskan semula Formasi Singa kepada 3 ahli dengan menaik taraf Ahli Rebak kepada Formasi Rebak.

Ketebalan Formasi Singa ialah 2100 meter.

Terdapat 10 fasies sedimen dikenalpasti wujud dalam Formasi Singa iaitu:

 Fasies batu lumpur tebal
 Fasies batu lumpur bepebel
 Fasies heterolitik
 Fasies selang lapis batu lumpur, batu lodak dan batu pasir
 Fasies batu pasir tebal,
 Fasies batu pasir tergred
 Fasies batu pasir berpelapisan silang
 Fasies batu pasir berlaminasi selari
 Fasies batu pasir berklasta
 Fasies konglomerat

Usia 
Jones meletakkan Formasi Singa dalam usia Devon Akhir hingga Perm Awal. Setelah Ahli Rebak dinaiktaraf menjadi formasi, Formasi Singa dikelaskan sebagai berusia Perm Awal.

Fosil 
Antara fosil yang ditemui dalam Formasi Singa ialah brakiopod seperti Lamniplica sapa, Spirelytha petaliformis dan Sulciplica sp. dan bryozoa fenestellid. 
Geologi Langkawi
Geologi Semenanjung Malaysia
Geologi Malaysia